試院一首
作者：喻良能
朝代：宋

paragraphs: 南國諸侯老賓客，霜葉青衫頭雪白。
繡衣使者急搜賢，又向文場三捧檄。
全閩多士如鄧林，大厦度材慚匠石。
細看太白日萬言，時取武成二三策。
清心期識璞三獻，過眼敢迷目五色。
只今雖無衣鉢傳，向來未省原天覓。
更長寧辭燭屢秉，漏下何啻夜十刻。
回思前日踏槐花，忍使青袍輕飲墨。